  Виталий Пронин Выльысь пуромо вераськонъёс, Нижнекамской водохранилищелэсь вузэ ог 5 метрлы ӝутон сярысь.Ог 5 ар талэсь азьвыл Татарстан та пумысен ужпумез ӝутӥз ни вал. Соку Башкортостан но Удмуртия куаӵак пумит луэмзэс веразы, шуэ инкуазь узырлыкъёсъя но инкуазез утёнъя министр Александр Нестеров. Туннэ Татарстан нош ик берытске со юан борды. Вулэсь ӝуждалазэ нырысь 66 метрозь, отӥяз 68 метрозь ӝутыны чакламын. Озьы луиз ке, Кам шур вылын сылӥсь гидроэлектростанциос кужмогес ужаны ӧдъялозы. Но ву улэ кошкозы Алнаш, Камбарка, Сарапул ёросъёсысь музъем. Соин валче инкуазь синпелетъёс но бырыны быгатозы.- Та юанэз эскеронъя нимысьтыз группа кылдытыны косӥз Удмуртилэн Тӧроез Александр Соловьёв, - шуэ Александр Нестеров. - Татарстан вань ыштонъёс понна компенсация тырыны дась ке, соку малпаськомы, мар карыны.Туннэ Инкуазь узырлыкъёсъя но инкуазез утёнъя министерствоын со сяна но йырвисёнъёссы вань. Кылсярысь, матысь дыре чылкытатоно Ижысь Карлутка шурез,  Яр но Балезино вискысь Чупчи шурез, Ижысь ӵыпетэз. Берлозэ сузяса чорыген узырмытыны медо. Вузы кырсь шуыса, ӝожтӥсько воткаос но камбаркаос. Но ваньзэ ӵош чылкытатыны луонлык ӧвӧл.Бадӟым саклык висъяськоз, беспилотникъёсты уже кутыса, шуръёсты эскеронлы. Инмысен уго умойгес адӟиське, кытын выль ӵыпет кылдэмын. Кылсярысь, Дэри ёросын берло дыре кылдӥз 12 ӵыпет. Соос нюлэсъёсын но адскымтэ интыосын лэсьтэмын. Александр Нестеров верамъя, 2007-тӥ арын гинэ соос ӧй вал на. Адямиос асьсэ мылпотэмзыя шурез ӵыпо, отчы чорыг лэзё, котыраз шутэтско, со понна нокыӵе но разрешенизы ӧвӧл ке но. Соос уг ик малпасько, тулыс ӵыпетсы ӧрысьтызы потоз, огъя шуре бызёз но гуртоослы ыштон вайыны быгатозы шуыса.Елена Сараматова Туспуктӥз А. Горбунов   Теги: ужпум  